《辛丑春雪甚意有感》
宋代·陈造

岁序各司存，雪神庀厥终。
度腊不成白，接春吹旱风。
井脉青烟起，地毛黄埃蒙。
东君借一怒，瘁事玄云同。
玉龙专独夜，紵带缟长空。
破晓欻三尺，山川积苏中。
宿麦赖一溉，园林潜动容。
繄此玄冥事，春皇岂佻功。
瘝官可辞责，代庖容非恭。
风霜与暘雨，不时皆沴雺。
即今雪擅春，何异雷鸣冬。
方蕲焦槁息，未暇尤化工。
缅怀虞周下，贤哲多不逢。
权柄在掌握，秦越眎困穷。
变故方沸渭，顷刻分吉凶。
君子诿不谋，或非世用充。
当知寸有长，琤琤即畴庸。
鲋也肸土苴，顾能鲁使东。
鸢肩既欧刀，五孺各疏封。
融约漫百数，不当刘是宗。
稊稗实枵腹，常以岁不丰。
奇疾待乌喙，参术渠能攻。
高位有不称，坐令蛇为龙。
快意虽目前，道揆终庞茸。
惟昔道兴世，圣贤启泰通。
元凯林帝庭，十乱拱法官。
尽屏欺负徒，鲧兜变夷戎。
此人如此雪，胡宁久长雄。
小乖见晛期，适贻吾民痌。
仰天欲三叹，羲驭暾朝红。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。